Justitsminister Morten Bødskov har indkaldt alle Folketingets partier til et møde i aften. Det erfarer TV2. På mødet skal de folkevalgte diskutere, hvordan de kan lave en lovændring, der kan bringe Im og Suthida Nielsen tilbage til Danmark, efter at de i søndags blev udvist til Thailand. En rundringning foretaget af TV2/Nord viser, at alle partierne er enige om at ændre loven, bortset fra Dansk Folkeparti, som dog har sagt, at de vil møde op med åbent sind, selvom partiet er skeptisk overfor at ændre loven med tilbagevirkende kraft. Men Dansk Folkeparti får ikke vetoret i sagen. Det har justitsminister Morten Bødskov (S) slået fast overfor Ritzau. - Dansk Folkeparti har ikke veto på de overvejelser, som regeringen gør sig. Jeg er tilfreds med, at DF allerede nu har meldt ud, at man er klar til at se på de overvejelser, som regeringen vil fremlægge, men DF har ikke veto, siger justitsministeren til Ritzau.

Opsummering:
Folketingets partier mødes i aften for at tale om en lovændring, der kan bringe Im og Suthida Nielsen hjem til Danmark.